L 258/10
HR
Službeni list Europske unije
5.10.2022.
42.
napominje da ni na jednoj zgradi Parlamenta u Strasbourgu trenutačno nema fotonaponskih ploča jer je naglasak stavljen na učinkovitije oblike uštede energije, tj. ugradnjom novih i vrlo učinkovitih toplinskih crpki; napominje da su studije izvedivosti na temelju kojih je odlučeno da se solarne ploče neće postavljati na krovove u Strasbourgu provedene 2011. i ponavlja da su se cijene solarnih ploča smanjile za više od 80 % od 2010.; poziva Predsjedništvo da ocijeni postavljanje fotonaponskih ploča do 2023., uzimajući u obzir tehničku izvedivost i troškovnu učinkovitost;
43.
pozdravlja ugradnju toplinskih crpki i kogeneracije u zgrade u Strasbourgu i Bruxellesu za proizvodnju električne i toplinske energije iz obnovljivih izvora; nadalje, pozdravlja činjenicu da je nova zgrada Adenauer u Luxembourgu izgrađena najsuvremenijim raspoloživim tehnikama za zaštitu okoliša, uključujući geotermalnu i solarnu energiju te potpuno iskorištavanje dnevne svjetlosti; poziva Parlament da dodatno poveća udio obnovljive energije u svojoj kombinaciji izvora energije, a posebno u proizvodnji energije, te da što prije prestane s uporabom fosilnih goriva; poziva Parlament da objavi energetske certifikate svih zgrada Parlamenta;
44.
podsjeća da su učinkovita rasvjetna rješenja ključan čimbenik za održivost zgrada; pozdravlja činjenicu da se zamjena postojeće rasvjete niskoenergetskim LED svjetlima uzima u obzir kad god je to moguće i izvedivo u zgradama Parlamenta; izražava žaljenje zbog toga što svi uredi u tri mjesta rada Parlamenta nisu opremljeni detektorima pokreta i zbog toga što se čini da detektori pokreta u nekoliko ureda u zgradi Spinelli ne rade; poziva Parlament da osigura postavljanje potpuno funkcionalnih detektora pokreta gdje god je to izvedivo kako bi se smanjila potrošnja energije;
45.
pozdravlja činjenicu da je proširenje dječjeg vrtića Wayenberg u Bruxellesu, dovršeno u rujnu 2020., prva pasivna zgrada Parlamenta; poziva Predsjedništvo da 2022.
pokrene tehničke studije kako bi se utvrdile dodatne mogućnosti za daljnje smanjenje potrošnje energije i povećanje proizvodnje obnovljive energije te kako bi se one što prije provele;
46.
podsjeća da gotovo dvije trećine ugljičnog otiska Parlamenta potječe od prijevoza osoba; poziva na promišljanje o proširenju dobrovoljnog rada na daljinu na više dana i funkcija, kad god je to relevantno i pod uvjetom da to ne ometa parlamentarni rad; imajući na umu važnost fizičke prisutnosti, podsjeća na to da je Parlament uspostavio radne skupine koje se bave budućim radom Parlamenta; poziva Parlament da uzme u obzir zaključke radnih skupina; poziva i na davanje prednosti vrstama prijevoza s niskim emisijama ugljika za službena putovanja, kada je to primjereno;
47.
pozdravlja postupni prijelaz na vozila s nultom stopom emisija u voznom parku Parlamenta; poziva na to da sva vozila iz voznog parka budu potpuno električna najkasnije do 2024.;
48.
poziva na odgovarajuće povećanje broja punjača za električna vozila u skladu sa sadašnjom potražnjom i potražnjom u bliskoj budućnosti; poziva na uvođenje dodatnih parkirnih mjesta za bicikle; poziva na uvođenje odgovarajućih parkirnih mjesta za teretne bicikle kako bi parkirna mjesta za obične bicikle bila dostupna vozačima običnih bicikala;
49.
napominje da je količina otpada od hrane u Parlamentu iznosila 0,055 – 0,068 kg po posluženom obroku između 2018. i 2020.; pozdravlja nastojanja Parlamenta da smanji količinu otpada od hrane prikupljanjem i dostavljanjem ostataka hrane organizacijama na terenu koje ih dostavljaju potrebitim osobama; poziva Parlament da nastavi istraživati načine za daljnje smanjenje količine otpada od hrane;
50.
pozdravlja uvođenje šireg i održivijeg izbora hrane, uključujući uvođenje većeg broja vegetarijanskih i veganskih proizvoda u kantine Parlamenta; predlaže povećanje raznolikosti vegetarijanskih i veganskih obroka koji se poslužuju u kantinama Parlamenta; nadalje, traži da je svaki dan dostupno barem jedno svježe bezglutensko jelo te da se informacije o alergenima i hranjivim vrijednostima istaknu na natpisima uz pultove;